Diari Oficial de la Generalitat Valenciana


Sumari del DOGV 7734, del 04-03-2016 (2016/1430)

RESOLUCIÓ de 23 de febrer de 2016, de la vicepresidenta i consellera d'Igualtat i Polítiques Inclusives, per la qual s'estableix la composició de la Comissió de Valoració Documental de la Conselleria d'Igualtat i Polítiques Inclusives.
-------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7734

Data del DOGV
:   04-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/1430


Data del document
:   23-02-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 23 de febrer de 2016, de la vicepresidenta i consellera d'Igualtat i Polítiques Inclusives, per la qual s'estableix la composició de la Comissió de Valoració Documental de la Conselleria d'Igualtat i Polítiques Inclusives. [2016/1430]  
La Llei 4/1998, d'11 de juny, de la Generalitat Valenciana, de Patrimoni Cultural Valencià, crea en l'article 85 la Junta Qualificadora de Documents Administratius, a la qual correspon l'estudi i dictamen de les qüestions relatives a la qualificació, utilització, integració en els arxius, exclusió d'aquests i inutilitat administrativa dels documents. Posteriorment, la Llei 3/2005, de 15 de juny, de la Generalitat, d'Arxius, en l'article 11, estableix la composició i les funcions principals de l'esmentada Junta Qualificadora de Documents Administratius, entre altres l'estudi de les taules de valoració documental que es presenten per a emetre el corresponent dictamen preceptiu i vinculant, on es propose la conservació permanent de la documentació i el seu ingrés en els arxius històrics, o bé la seua eliminació per la seua inutilitat administrativa i cultural. Aquest últim precepte també preveu que, per a l'elaboració de les taules de valoració documental, es podran crear les comissions de valoració documental que es consideren necessàries.  
  
D'acord amb aquesta normativa, el Decret 189/2005, de 2 de desembre, del Consell de la Generalitat, regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En l'article 13 preveu que els diferents departaments de l'Administració de la Generalitat crearan les seues pròpies comissions de valoració documental, mitjançant una resolució del titular del departament corresponent, per a elaborar les propostes de les taules de valoració documental dels documents i les sèries documentals generades per les unitats administratives pròpies, de les entitats de dret públic amb personalitat jurídica pròpia que en depenen, de les persones juridicoprivades vinculades a aquells en el capital o la dotació de les quals participe majoritàriament la Generalitat, i de les persones privades, físiques o jurídiques, gestores de serveis públics de competència d'aquells, en allò que s'ha relacionat amb els serveis esmentats.  
Per Resolució de 15 de juny de 2006, de la consellera de Benestar Social, es crea la Comissió de Valoració Documental de la Conselleria de Benestar Social.  
Posteriorment, davant la reorganització de la Conselleria de Justícia i Benestar Social, es va actualitzar la denominació i composició de la comissió de valoració mitjançant Resolució de 10 de juliol de 2012, del conseller de Justícia i Benestar Social.  
La nova denominació i estructura de la Conselleria d'Igualtat i Polítiques Inclusives, el Reglament orgànic i funcional de la qual ha sigut aprovat per mitjà del Decret 152 /2015, de 18 de setembre, del Consell, fa necessària una actualització de la denominació i composició de la Comissió de Valoració Documental.  
Per tot l'anterior i en virtut de l'article 13.3 del Decret 189/2005, de 2 de desembre, del Consell, resolc:  
  
Primer  
Actualitzar la denominació i composició de la Comissió de Valoració Documental.  
1. La Comissió de Valoració Documental passarà a denominar-se Comissió de Valoració Documental de la Conselleria d'Igualtat i Polítiques Inclusives.  
2. Estarà formada per:  
a) President/a: el/la titular de la Secretaria General Administrativa, o tècnic/a en qui delegue  
b) Vicepresident/a: el/la titular del Servei de Contractació i Assumptes Generals de la Secretaria General Administrativa, o tècnic/a en qui delegue.  
c) Secretari/ària: el/la tècnic/a responsable de l'Arxiu Central de la Conselleria d'Igualtat i Polítiques Inclusives.  
d) El/la titular del Servei de Coordinació Administrativa i Assistència Tècnica, o tècnic/a en qui delegue  
e) Un/a funcionari/ària adscrit/a a la direcció general o servei territorial objecte de la valoració de les sèries presentades.  
  
Segon  
Requerir l'assistència a les reunions de la comissió de representants d'òrgans i organismes afectats.  
  
La Comissió de Valoració Documental podrà requerir assessorament als representants d'altres òrgans directius de la conselleria afectats pel supòsit que serà analitzat o valorat i a tècnics informàtics designats per la Direcció General de Tecnologies de la Informació i les Comunicacions de la Conselleria d'Hisenda i Model Econòmic, els qui hauran de prestar l'assessorament esmentat i, fins i tot, assistir amb veu però sense vot a les corresponents sessions de la comissió.  
  
  
València, 23 de febrer de 2016.- La vicepresidenta i consellera d'Igualtat i Polítiques Inclusives: Mónica Oltra Jarque.